“AHOLI O‘RTASIDA MIKRONUTRIYENT YETIShMASLIGI PROFILAKTIKASI TO‘G‘RISIDA”GI O‘ZBEKISTON RESPUBLIKASI QONUNINI AMALGA OShIRISh ChORA-TADBIRLARI HAQIDA

Aholi sog‘lig‘ini mustahkamlash chora-tadbirlarini amalga oshirishni davom ettirish maqsadida va O‘zbekiston Respublikasining “Aholi o‘rtasida mikronutriyent yetishmasligi profilaktikasi to‘g‘risida” 2010-yil 7-iyundagi O‘RQ-251-sonli Qonunini ijro etish yuzasidan Vazirlar Mahkamasi qaror qiladi:
 1. Belgilansinki, 2011-yil 1-yanvardan boshlab O‘zbekiston Respublikasi hududida I nav bug‘doy uni va osh tuzi faqat mikronutriyentlar bilan boyitilgan holda ishlab chiqariladi va sotiladi.
 2020-yil 1-apreldan boshlab O‘zbekiston Respublikasi hududiga I nav bug‘doy uni va osh tuzi faqat mikronutriyentlar bilan boyitilgan holda import qilinadi.
 2. O‘zbekiston Respublikasi Prezidentining 2009-yil 13-apreldagi PQ-1096-son qarori bilan tashkil etilgan Aholining reproduktiv salomatligini mustahkamlash, sog‘lom bola tug‘ilishi, jismoniy hamda ma’naviy barkamol avlodni shakllantirish borasida olib borilayotgan ishlarni yanada kuchaytirish va ularning samaradorligini oshirish chora-tadbirlari dasturini ishlab chiqish hamda amalga oshirish bo‘yicha Hukumat komissiyasiga:
 mikronutriyent yetishmasligi profilaktikasi sohasidagi chora-tadbirlarning amalga oshirilishi yuzasidan davlat boshqaruvi organlari, shuningdek mikronutriyentlar bilan boyitilgan oziq-ovqat mahsulotlarini ishlab chiqaradigan va sotadigan korxonalar faoliyatini muvofiqlashtirish;
 mikronutriyentlar bilan boyitilgan oziq-ovqat mahsulotlari joriy etilishi va iste’mol qilinishini hisobga olgan holda aholi sog‘lig‘i mustahkamlanishini ta’minlaydigan chora-tadbirlarni amalga oshirish masalalari bo‘yicha axborot-tahliliy materiallarni O‘zbekiston Respublikasi Vazirlar Mahkamasiga kiritish bo‘yicha qo‘shimcha vazifalar yuklansin.
 3. O‘zbekiston Respublikasi Prezidentining “Unni boyitish Milliy dasturi” loyihasini amalga oshirish chora-tadbirlari to‘g‘risida” 2005-yil 11-avgustdagi PQ-153-son qarori bilan belgilangan tartib saqlab qolinsin. Unga muvofiq I nav boyitilgan bug‘doy uni ishlab chiqaradigan korxonalarga mikronutriyentlar yetkazib berish oldindan haq to‘lanmasdan, keyinchalik korxonalar tomonidan ularning sotib olinishini ta’minlash uchun mikronutriyentlar qiymatiga teng miqdorda boyitilgan un sotilishidan olingan tushumni maxsus hisob raqamiga o‘tkazgan holda amalga oshiriladi.
 O‘zbekiston Respublikasi Sog‘liqni saqlash vazirligi I nav bug‘doy unini va osh tuzini boyitish uchun zarur bo‘lgan vitamin-mineral aralashmalar va boshqa tovarlar o‘z vaqtida xarid qilinishi va respublikaga yetkazib berilishi bo‘yicha aniq chora-tadbirlar ko‘rsin.
 31. Belgilansinki: 
 tuzni yodlashtirish uchun zarur bo‘lgan mikronutriyentlarni dastlabki xarid qilish boyitilgan 1-navli bug‘doy unini sotishdan tushgan jamlangan mablag‘lar hisobiga amalga oshiriladi; 
 yodlangan tuz ishlab chiqaruvchi korxonalarga mikronutriyentlarni yetkazib berish oldindan haq to‘lanmasdan amalga oshiriladi, yodlangan tuzni sotishdan tushgan tushumning mikronutriyentlarni xarid qilishni ta’minlash uchun ularning qiymatiga teng bo‘lgan bir qismi keyinchalik korxonalar tomonidan O‘zbekiston Respublikasi Sog‘liqni saqlash vazirligi huzuridagi “Salomatlik-3” loyihasini amalga oshirish Markaziy byurosining maxsus hisob raqamiga o‘tkaziladi.
 4. “O‘zdonmahsulot” aksiyadorlik kompaniyasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, boyitilgan oziq-ovqat mahsulotlari ishlab chiqaradigan korxonalar O‘zbekiston Respublikasi Sog‘liqni saqlash vazirligi va “O‘zstandart” agentligi bilan birgalikda 2011-yil 1-yanvardan boshlab ishlab chiqariladigan mahsulotlar Sog‘liqni saqlash vazirligi tomonidan belgilangan me’yorlarga va oziq-ovqat mahsulotlari tarkibida mikronutriyentlar mavjud bo‘lishining tavsiya etiladigan darajalariga muvofiq mikronutriyentlar bilan boyitilishi jarayoni yuzasidan nazoratni ta’minlasinlar.
 Mikronutriyentlar bilan boyitilgan oziq-ovqat mahsulotlari ishlab chiqarilishining sifati va sotilishi uchun shaxsiy javobgarlik korxonalar rahbarlari zimmasiga yuklansin.
 Mikronutriyentlar bilan boyitilishi kerak bo‘lgan oziq-ovqat mahsulotlarini ishlab chiqaradigan korxonalar o‘z mahsulotiga ulgurji-sotish narxlarini belgilashda mahsulotning mikronutriyentlar bilan boyitilishiga mablag‘lar xarajatini hisobga olsinlar.
 5. O‘zbekiston Respublikasi Sog‘liqni saqlash vazirligi:
 oziq-ovqat mahsulotlarining boshqa turlarida mikronutriyentlarning zarur darajasi mavjud bo‘lishi bo‘yicha ma’lumotlar tahlili doimiy asosda olib borilishini, ularning yakunlari bo‘yicha O‘zbekiston Respublikasi Vazirlar Mahkamasiga mikronutriyent bilan boyitilishi kerak bo‘lgan oziq-ovqat mahsulotlari ro‘yxatini kengaytirishga oid takliflar kiritilishini;
 oziq-ovqat mahsulotlari belgilangan tartibda mikronutriyentlar bilan boyitilishi bo‘yicha davlat sanitariya nazorati amalga oshirilishini;
 aholining muayyan guruhlari o‘rtasida mikronutriyentlar saplementatsiyasiga doir chora-tadbirlar amalga oshirilishini;
 nodavlat notijorat tashkilotlar va ommaviy axborot vositalari bilan birgalikda aholi o‘rtasida mikronutriyent yetishmasligi profilaktikasi bo‘yicha tushuntirish ishlari olib borilishini;
 aholi o‘rtasida mikronutriyent yetishmasligi profilaktikasi bo‘yicha doimiy monitoring tashkil etilishini va amalga oshirilayotgan chora-tadbirlar samaradorligi baholanishini;
 tibbiy yoki boshqa jihatdan mikronutriyentlar bilan boyitilgan tuzni iste’mol qilish to‘g‘ri kelmaydigan shaxslar uchun mikronutriyentlar bilan boyitilmagan tuz ishlab chiqarish va sotish hajmlari belgilanishini;
 bir oy muddatda manfaatdor vazirliklar va idoralar bilan birgalikda idoraviy normativ-huquqiy hujjatlarning ushbu qarorga muvofiqlashtirilishini ta’minlasin.
 6. Sog‘liqni saqlash vazirligi, “O‘zstandart” agentligi, “O‘zdavdoninspeksiya”, “O‘zdonmahsulot” aksiyadorlik kompaniyasi bir oy muddatda ushbu qarorning 1-bandida ko‘rsatilgan oziq-ovqat mahsulotlari turlari uchun texnik tartibga solish sohasidagi normativ hujjatlarni oziq-ovqat mahsulotlarini mikronutriyentlar bilan boyitish bo‘yicha majburiy talablar mavjudligini hisobga olgan holda qayta ko‘rib chiqsinlar.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.N.Aripov zimmasiga yuklansin.